דוד קריבושי

**דָּוִד קְרִיבוֹשֵׁי** (נולד ב-1 ביולי 1944) הוא מלחין, מנצח ומעבד מוזיקלי ישראלי, מהבולטים בתחום המוזיקה הקלה ומוזיקת הג'אז בישראל.

## ביוגרפיה
קריבושי נולד וגדל בתל אביב למרדכי קריבושי, אשר עלה בילדותו מבלארוס, ולתמרה לבית טננבאום אשר ברחה בזמן השואה מפולין, ובגיל 7 החל ללמוד נגינה בפסנתר.

ב-1962 התגייס לצבא ושירת בתזמורת חיל האוויר תחת פיקודו של אריך טייך.

ב-1965 החל לעבוד עם אריק איינשטיין, שהיה זמר בראשית דרכו, במסגרת הרכב מוזיקלי שנקרא "אריק והאיינשטיינים". קריבושי ניגן על אורגן הלחין ועיבד את השירים במקצבים חדשניים לתקופה ההיא.

ב-1966 השתתף בתקליט דואט של איינשטיין עם יפה ירקוני, "ליל סתיו", כמעבד וקלידן, ובמופע משותף עם שייקה אופיר "ערב של שושנים".

ב-1967 התפרסם שיר שהלחין בשם "בתי את בוכה או צוחקת", שהיה לאחד מהלהיטים שביטאו את הניצחון במלחמת ששת הימים. עוד באותה שנה עיבד וניצח על נגינת התזמורת בהקלטות אלבומו השני של אריק לביא "לצה"ל באהבה", וכן הלחין את המוזיקה לסרט הישראלי "השכונה שלנו" בבימויו של אורי זוהר.

בשנת 1968 הלחין קריבושי את הפסקול לסרטו של דוד גרינברג "איריס". כמו כן הלחין בשיתוף עם נחום היימן את המוזיקה לסרט "התרנגול" בכיכובו של חיים טופול.עוד באותה שנה הפיק מוזיקלית תקליטון ובו 4 שירים לששי קשת, והלחין בו את השיר "מחר יבוא הסתיו". באותה השנה נסע לארצות הברית ולמד באוניברסיטת קליפורניה בלוס אנג'לס (UCLA) במשך שנתיים.

כאשר שב לישראל בשנת 1970 היה למנהל המוזיקלי של המחזמר "דודו השמן", ושימש כמעבד המוזיקלי העיקרי באלבום הבכורה של שלמה ארצי, "שלמה ארצי". באותה שנה זכה השיר "אני חולם על נעמי" שהלחין ועיבד למילים של תרצה אתר בביצוע הצמד חדווה ודוד במקום הראשון בפסטיבל ימאהה בטוקיו. השיר שהתפרסם כלהיט ענק בישראל ובעולם היה הראשון שייצג את ישראל וזכה בפסטיבל יוקרתי בחו"ל ונמכר בכ-3,000,000 עותקים. השיר זכה להרבה גרסאות בארצות שונות. כעבור שנה שב לפסטיבל טוקיו עם הזמרת גלי עטרי בשיר "יש לך שמש", שהלחין יחד עם מוטי המר.

ב-1971 ניגן בפסנתר והשתתף בעיבודי מיתרים לשירי האלבום "בדשא אצל אביגדור". עוד באותה שנה הלחין ועיבד את "לא יודעים" לאלבום הבכורה של אושיק לוי "קצת שקט", הלחין (עם מוטי המר) ועיבד את השיר הראשון של גלי עטרי "יש לך שמש", הלחין לעדנה גורן את "כל מה שהיא רוצה", הלחין ועיבד את פסקול הסרט "חצי חצי" של בועז דוידזון, ועיבד 2 שירים לפסטיבל הזמר והפזמון תשל"א: "לא נדע הלילה" בביצוע "הדודאים" (שהגיע למקום ה-3 בתחרות), ו"כשאהיה זקן" בביצוע שולה חן ובני אמדורסקי.

לאחר מכן נסע שוב לארצות הברית ועבד שם כמנהל מוזיקלי של הצגה בבימוי יונתן כרמון, "To Live Another Summer" שעלתה על במות ברודוויי. הוא התגורר שם שמונה שנים ופעל כמנהל המוזיקלי של הצגות בברודוויי.

ב-1978 שב לישראל, והחל לשתף פעולה עם יוסי בנאי מאז ובמשך 15 שנים. בהצגה "אני וסימון ומואיז הקטן" שימש מנהל מוזיקלי ואף הלחין בה שני שירים, ולאחר מכן יצרו שניהם מופע מוזיקלי בשם "כמו ציפורים" אשר היה מבוסס על חיי הצוענים. בשנים הבאות עבד עם בנאי בהצגה "שיכור ולא מיין" כמעבד ומלחין.

ב-1980 עיבד את "אתמול היית שונה" לשימי תבורי, שהשתתף בפסטיבל הזמר והפזמון תש"ם, והגיע למקום השלישי בתחרות. עוד באותה שנה עיבד את השיר "כבר כמעט" לאלבום הבכורה של אריק סיני, את השיר "דופק בדלת" לאלבומו של מיסטר הרי "אל תשכחי אותנו", ועיבד תזמור לכלי נשיפה בשיר "עכשיו הכל בסדר" לאלבומה של יהודית רביץ "גלוי ונעלם".

ב-1981 עיבד את שירי אלבומו של אבנר גדסי - "מנגן ושר" (מלבד שיר הנושא), בו בלט השיר "שרונה". עוד באותה שנה הפיק מוזיקלית כמחצית משירי אלבומו של שימי תבורי "צעד חמישי", בו בלטו עיבודיו ל"תני לי את הלב" ו"ברכנו".

לקדם-אירוויזיון של שנת 1983 הלחין ועיבד קריבושי את השיר "מדונה" ללהקת "בננה". השיר הגיע למקום הרביעי בתחרות.

עוד ב-1983 הקים את תזמורת הטיילת של תל אביב עליה ניצח במשך כ-15 שנים, הוא הופיע עם התזמורת בקביעות בימי שישי בתוכניות אירוח כגון שעה טובה, ממני מני, סיבה למסיבה, בשידור חי עם דן שילון ועוד, ובמקביל המשיך לעבוד עם מיטב הזמרים של שנות ה-80.

בתחילת 1985 התפרסם להיט פארודי שהלחין ועיבד למילים של אלון אבידר בשם "מריומה יומה". השיר בביצוע חנה לסלאו וג'קי מקייטן, הוקלט במסגרת תוכנית הטלוויזיה "סיבה למסיבה". השיר זכה להצלחה רבה, ודורג במקום ה-9 במצעד הפזמונים השנתי תשמ"ה (1985) של רשת ג'.

עוד ב-1985 ניצח על פרויקט מיוחד שהופק בסגנון שירי הצדקה שפורסמו באותה תקופה, בו נאספו מיטב האמנים הישראליים ושרו את השיר שהלחין ועיבד - "עם אחד שיר אחד", שהכנסותיו הוקדשו לילד הנכה. בהקלטה השתתפו 58 זמרים והפקתו ארכה כחצי שנה.

החל משנת 1985 ובמשך 25 שנה עסק דוד קריבושי בגילוי וטיפוח כישרונות צעירים. בשיתוף משרד החינוך והתרבות ומעריב לנוער, דוד קריבושי שם לעצמו מטרה לעודד את היצירה המקומית, ובמסגרת תחרות "כוכב נולד" ו"קולות וצלילים", היה אחראי לגילוי כישרונות כמו נינט טייב, עברי לידר, מאיה בוסקילה, לירון לב ועוד רבים. רוב המיונים והמבחנים נערכו בישובי הפריפריה על מנת לתת אפשרות לאותם זמרים ולהקות אשר לא היה באפשרותם להגיע למרכז להופיע בסביבות מגוריהם.

בנוסף לאלה, הקים דוד קריבושי את התזמורת הסימפונית בת ים וניצח עליה במשך חמש שנים. כמו כן ניצח קריבושי על תזמורות סימפוניות אחרות.

שימש כמנהל המוזיקלי של דודו פישר במשך 12 שנים, הלחין ג'ינגלים, שימש כמנהל מוזיקלי של השירוויזיון, ניהל את המרכז העירוני למוזיקה ברמת גן, הלחין ועיבד להיטים לזמרים ולהקות במשך 30 שנה, וביניהם: יוסי בנאי, הגשש החיוור, אריק לביא, יהורם גאון, יפה ירקוני, שושנה דמארי, גלי עטרי, יורם ארבל, רותי נבון, עדנה גורן, אושיק לוי ועוד רבים.

ב-2006 זכה בתואר מלחין השנה בתיאטרון במסגרת חלוקת "פרס התיאטרון" של התיאטראות בישראל. הפרס ניתן לו על המוזיקה להצגה ביידיש "החזן מווילנה".

החל מ-2012 מופיע קריבושי עם ״החברים של קריבו״ במופע מחווה לשלישיות הגדולות של הזמר הישראלי. בשלישייה חברים אורי בנאי, ניקי גולדשטיין ואילן לייבוביץ'. כמו כן הקים קריבושי שלישיית בנות ששרה את להיטי פסטיבלי הזמר הישראלי. בשלישייה חברות אתי קסטרו, בטי פבלו ושרונה נסטוביץ'.

החל מ-2015 מפיק ומופיע במופע המבוסס על שיריהם של בילי ג'ואל ואלטון ג'ון, בהשתתפות (זמרים מתחלפים) לירון לב, עדי כהן, אילן לייבוביץ', הילה בן דוד ויאיר ביטון.

## חיים אישיים
לדוד קרבושי שתי בנות ונכדים.

דודו מרדכי טננבאום, שהיה ממנהיגי מרד גטו ביאליסטוק, התאבד לפני שהגרמנים תפסו אותו.

## אלבומים בהם עסק בהלחנה ועיבוד
* 1965 חדוה ודוד - אהובך יצא לקרב, פגישה מקרית
* 1965 ישראל יצחקי - זרים בלילה 
* 1966 אריק איינשטיין ויפה ירקוני - ליל סתיו 
* 1966 אריק איינשטיין והאינשטיינים 
* 1966 זבדיה
* 1966 חדוה עמרני - חדוה 
* 1966 צמד דרום 
* 1967 אילן ואילנית - מגישים 4 שירים חדשים להנאתכם 
* 1967 אלכסנדרה - אלכסנדרה
* 1967 אלכסנדרה - בובות השעוה
* 1967 אלכסנדרה ועודד 
* 1967 אסנת פז - אהבה בצלילים ובקצב 
* 1967 אסנת פז - שירי חג
* 1967 אריק לביא - מצה"ל באהבה 
* 1967 אריק לביא - שר לאוגדת הפלדה
* 1967 גאולה גיל - פורטונה 
* 1967 גאולה גיל - שירים אחרי המלחמה
* 1967 דבורה דותן ועליזה רוזן - האם את בוכה או צוחקת 
* 1967 דוד עשת - ירושלים של זהב 
* 1967 דליה עמיהוד - דליה עמיהוד 
* 1967 חדוה ודוד ולרי אדלר 
* 1967 יהורם גאון - ירושלים של ברזל 
* 1967 יואל דן ושלישייתו - שארם א שייך 
* 1967 יעקב בודו - הגרמופון 
* 1967 מאיר אריאל - ירושלים של ברזל 
* 1967 עדנה גורן - ירושלים של זהב 
* 1968 דוד עשת - ירושלים של זהב - שירי מלחמת ששת הימים באנגלית 
* 1968 בני אמדורסקי ורבקה מיכאלי - גבר ואשה
* 1968 אילן ואילנית - יחד לתמיד 
* 1968 אבי טולדנו - שירי ישראל בצרפתית 
* 1968 אבי טולדנו עם דוד קריבושי ותזמורתו 
* 1968 הדודאים - עשור לדודאים בהיכל התרבות 
* 1968 עדנה גורן - כי מדברות עיניך 
* 1968 עפרה פוקס - ד"ש מעפרה פוקס
* 1968 צוות הווי נח"ל - כמה טוב
* 1968 רבקה מיכאלי - כאן 
* 1968 רן אלירן ותזמורת הד ארצי
* 1969 אבי טולדנו - בדרך חזרה
* 1969 ששי קשת - בליווי דוד קריבושי ותזמורתו 
* 1970 פופיק ארנון - כל אחד
* 1970 שלמה ארצי - התקליט הראשון 
* 1970 שלמה ארצי - חיוכו של ילד
* 1971 אבי טולדנו - זמר רחוב 
* 1971 אושיק לוי - קצת שקט
* 1971 אריק איינשטיין - בדשא אצל אביגדור 
* 1971 דבורה דותן ואריק איינשטיין - לקוות ולחיות
* 1971 דני גרנות - קרן אור 
* 1971 חבורת לול - לול 3
* 1971 יפה ירקוני - בשנה הבאה, סיפור אהבה
* 1971 משפחת ירקוני - נלך בעקבותיו
* 1971 נעמי שמר שרה נעמי שמר 
* 1971 צוות הווי חיל האוויר - שבר ענן
* 1971 רבקה זוהר - סבתא רבקה 
* 1972 אילנה רובינא - שני הצדדים
* 1972 חדוה ודוד - קח אותי למעלה 
* 1972 עדנה לב - התקליט הראשון
* 1973 רן אלירן - תן לשיר 
* 1974 אריק לביא - שיר הוא לא רק מילים
* 1975 אריק לביא - דיוקן
* 1976 אריק לביא - כוכבי ישראל 
* 1977 מייק בורשטיין - הופעה חיה בירושלים
* 1977 רון בר נוף - עמוק הים 
* 1978 עדנה גורן - התחדשות
* 1980 יהודית רביץ - גלוי ונעלם
* 1980 מיסטר הרי - אל תשכחי אותנו
* 1980 שימי תבורי - לילה ויום
* 1981 אבנר גדסי - מנגן ושר 
* 1981 יוסי בנאי - אני וסימון ומואיז הקטן - חלק א 
* 1981 יוסי בנאי - אני וסימון ומואיז הקטן - חלק ב 
* 1981 שימי תבורי - צעד חמישי 
* 1982 דורית ראובני - צעדים ומיתרים 
* 1985 אמני ישראל - עם אחד שיר אחד 
* 1985 אנחנו נשארים בארץ - שירים מתוך המופע "כמו צועני"
* 1985 חנה לסלאו - מריומה יומה 
* 1985 מגפיים - מגף אחד חלוץ 
* 1990 דודו פישר - מדרגות לרקיע 
* 1993 דודו פישר - משירי משפחת מלבסקי 
* 1993 קריזה 
* 1995 משה פרי - עוד שנה חלפה
* 1996 דודו פישר - המיטב
* 2008 רותי נבון - בהילוך גבוה
* 2012 אלברטו מרציאנו - החיים

### אלבומים תוצרת חוץ
* 1969 Rouvaun - On Days Like These, The Soul Of A Singer
* Hedva & David - Ani Holem Al Naomi 1970
* Gali Atari - Machikirenai Kibun, All Free 1971
* Original Broadway Cast - To Live Another Summer 1971
* 1972 Roger Shriver
* David Tal - Echos 1974
* Linda Gerard - Clown Town, How Did He Look 1975
* 1975 Roberta Peters - Raisins And Almonds
* 1975 Ruthi Navon - One Little Hour
* Hedva & David - Naomi No Yume 1977

### אלבומי אוספים
* 1967 ירושלים של זהב - שירי מלחמת ששת הימים - באנגלית
* 1968 מצעד פזמוני השנה
* 1971 12 הנבחרים תשל"א - תחרות זמר
* 1973 לקט מהמצעד
* 1980 מצעד המרגנית - גלי צה"ל, ענף תרבות
* 1982 ערב שירי משוררים מס' 3

### אלבומים לילדים
* 1968 אסנת פז - בשירי ילדים
* 1970 שושיק שני - שירים שענת אוהבת
* 1979 שירוויזיון לילדים מס' 1 
* 1980 שירוויזיון לילדים מס' 2 
* 1981 שירוויזיון לילדים מס' 3 
* 1982 שירוויזיון לילדים מס' 4 
* 1982 אנ'לא מפחד מהגן 
* 1982 אנ'לא מפחד מכיתה א'

## הצגות ומחזות זמר
* 1970 גלגולו של ניגון - הצגה
* 1971 דודו השמן - מחזמר מהווי הנוער 
* 1971 אירמה לה דוס מיפו 
* 1971 הקוקו והסרפן
* To Live Another Summer 1971
* 1982 כמו ציפורים - מחזה מוזיקלי
* 1991 הערב מחזמר - התיאטרון הקאמרי 
* 1996 זורבה היווני
* 2006 החזן מווילנה

## שירים לסרטים וסדרות טלוויזיה
* 1968 איריס
* 1968 השכונה שלנו
* 1970 כל עוד הלירה בכיס
* 1970 התרנגול - הלחנה משותפת עם נחום היימן
* 1971 אריאנה
* 1971 חצי חצי
* 1981 שלוש, ארבע, חמש וחצי 
* 1983 שלוש ארבע חמש וחצי - שירים לחגים 

## שירים בקדם אירוויזיון
* 1981 חיץ (פיוס) - מירי אלוני - עיבוד
* 1983 מדונה - להקת בננה - לחן ועיבוד
* 1985 כמו צועני - יגאל בשן, עוזי חיטמן ולהקת צועני - עיבוד
* 1987 נוסטלגיה - אתי אנקרי - עיבוד
* 1987 הקליק - גיתית שובל - לחן ועיבוד
* 1993 חי את מה שיש - שימי תבורי - עיבוד

## שירים בפסטיבלי הזמר
* 1967 מה עוד - חדוה ודוד - עיבוד
* 1971 לא נדע הלילה - הדודאים - עיבוד
* 1971 כשאהיה זקן - שולה חן ובני אמדורסקי - עיבוד
* 1972 חלקת אלוקים הקטנה - יגאל בשן - לחן
* 1980 אתמול היית שונה - שימי תבורי - עיבוד
* 1980 אלף תשע מאות ושמונים - להקת עפיפון - עיבוד
* 1987 יום ועוד יום - ראובן ארז - עיבוד
* 1987 ילדים - צחי קורן - עיבוד

## הופעות קבועות בטלוויזיה במהלך השנים
* 1979 - 1984 שעה טובה, עם מני פאר, אבי אתגר ואחרים
* 1984 - 1990 סיבה למסיבה, עם רבקה מיכאלי ואחרים
* 1987 ממני מני - עם מני פאר
* 1991 - 2000 בשידור חי עם דן שילון

## קישורים חיצוניים

* דוד קריבושי - ערוץ היוטיוב הרשמי
* 
* "כל החלומות" ספר ביוגרפי מאת דוד קריבושי

*  דוד קריבושי, הפרויקט של מפעל הפיס  לתיעוד יוצרים במוזיקה הישראלית עם יואב קוטנר, דצמבר 2016
* 
* דוד קריבושי באסופת "מלחיני משוררים ישראלים" בעריכת דודו אלהרר, האתר של נילי דגן

## הערות שוליים

קטגוריה:מלחינים ישראלים
קטגוריה:מעבדים מוזיקליים ישראלים
קטגוריה:מנצחים ישראלים
קטגוריה:מוזיקאים ישראלים
קטגוריה:בוגרי אורט טכניקום
קטגוריה:נגני תזמורת חיל האוויר
קטגוריה:ישראלים שנולדו ב-1944